Komission tiedonanto Euroopan Parlamentille EY:n perustamissopimuksen 251 (2) artiklan toisen alakohdan nojalla neuvoston yhteisestä kannasta ehdotukseen Euroopan parlamentin ja neuvoston direktiiviksi jätteenpoltosta /* SEK/99/1971 lopull. - COD 98/0289 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 (2) artiklan toisen alakohdan nojalla neuvoston yhteisestä kannasta ehdotukseen Euroopan parlamentin ja neuvoston direktiiviksi jätteenpoltosta 1998/0289 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 (2) artiklan toisen alakohdan nojalla neuvoston yhteisestä kannasta hdotukseen Euroopan parlamentin ja neuvoston direktiiviksi jätteenpoltosta 1. Menettely Ehdotus (KOM(1998)558 lopullinen - 1998/0289(SYN), annettu 7. lokakuuta 1998, EYVL C 372, 2.12.1998) toimitettiin neuvostolle 29. lokakuuta 1998 EY:n perustamissopimuksen 130 s artiklan 1 kohdan mukaista yhteistoimintamenettelyä noudattaen. Talous- ja sosiaalikomitea antoi lausuntonsa alkuperäisestä ehdotuksesta 25. helmikuuta 1999 (EYVL C 116, 28.4.1999, s. 40) ja neuvoston direktiivin 94/67/EY muuttamisesta annetusta ehdotuksesta 25. huhtikuuta 1998 (EYVL C 214, 10.7.1998). Alueiden komitea antoi lausuntonsa 10. maaliskuuta 1999 (EYVL C 198, 14.7.1999, s. 37). Euroopan parlamentti antoi lausuntonsa ensimmäisessä käsittelyssä 14. huhtikuuta 1999 pidetyssä täysistunnossa (EYVL C 219, 30.7.1999, s. 249). Euroopan parlamentti vahvisti 14. huhtikuuta 1999 ensimmäisessä käsittelyssä toimitetun äänestyksen yhteistoimintamenettelyssä (EYVL C 279, 1.10.1999, s. 274). Komissio antoi Euroopan parlamentin lausunnon perusteella muutetun ehdotuksen (KOM(1999)330 lopullinen) EY:n perustamissopimuksen 250 artiklan 2 kohdan mukaisesti 12. heinäkuuta 1999. Neuvosto vahvisti yhteisen kannan 25. marraskuuta 1999. 2. Direktiivin tarkoitus Ehdotettu direktiivi myötävaikuttaa perustamissopimuksen 174 ja 152 artiklassa edellytettyyn ihmisten terveyden ja ympäristön suojeluun. Ehdotetun direktiivin tarkoituksena on ottaa huomioon jätteenpolttoprosessien sääntelyssä saavutettu tekninen kehitys ja laajentaa voimassa olevaa yhteisön lainsäädäntöä siten, että sen avulla torjutaan jätteiden poltosta ja rinnakkaispoltosta johtuvaa ilman, veden ja maaperän saastumista. Tavoitteena on ehkäistä ympäristölle ja ihmisten terveydelle koituvat haitat, tai jos tämä ei ole mahdollista, vähentää niitä mahdollisimman paljon. Päätavoitteina on - vähentää huomattavasti useiden merkittävien epäpuhtauksien ilmaan joutuvia päästöjä ja säännellä veteen ja maaperään joutuvia päästöjä - auttaa saavuttamaan viidennessä ympäristöalan toimintaohjelmassa asetettu tavoite, jonka mukaan todetuista lähteistä peräisin olevia dioksiini- ja furaanipäästöjä vähennetään 90 prosenttia vuosina 1985-2005 ja jätteenpoltosta syntyvien dioksiini- ja furaanipäästöjen standardit otetaan käyttöön - myötävaikuttaa raskasmetallipäästöjen vähentämiseen, mikä vastaa viidennessä ympäristöalan toimintaohjelmassa asetettua tavoitetta, jonka mukaan kriittiset kuormitukset ja tasot eivät saa ylittyä - vahvistaa yhdenmukaiset menetelmät vaarattomien jätteiden polton ja rinnakkaispolton sääntelyä ja harjoittamista varten. Seuraavat asiat ovat tulevan direktiivin tärkeimmät osatekijät: - Yhteisön lainsäädännön soveltamisalaa laajennetaan siten, että siihen kuuluvat myös muun vaarattoman jätteen kuin yhdyskuntajätteen poltto sekä vaarallisten jätteiden polttamisesta annetun neuvoston direktiivin 94/67/EY soveltamisalan ulkopuolelle jätettyjen vaarallisten jätteiden poltto, jotta yhteisön lainsäädännössä oleva aukko voidaan paikata. - Otetaan käyttöön päästörajat laitoksille, jotka harjoittavat jätteiden rinnakkaispolttoa. - Saatetaan ajan tasalle yhdyskuntajätteitä polttaviin laitoksiin sovellettavat päästörajat ja otetaan näiden lisäksi käyttöön veteen joutuvien päästöjen raja-arvot, jotta voitaisiin vähentää merkittävästi jätteenpolton ympäristövaikutuksia, myötävaikuttaa päästöjen vähentämiseen ja ilmanlaatutavoitteiden saavuttamiseen sekä lisäksi estää epäpuhtauksien siirtyminen veteen. - Edellytetään, että polttoprosessissa tuotettu lämpö hyödynnetään mahdollisimman suurelta osalta ja että palamisjätteiden syntyminen ehkäistään, niiden määrää vähennetään tai ne kierrätetään mahdollisimman suurelta osalta. 3. Komission huomautukset 3.1. Yleiset huomautukset Komissio hyväksyi kokonaan, osittain tai periaatteessa 18 Euroopan parlamentin ensimmäisessä käsittelyssä ehdottamista 50 tarkistuksesta. Ne on sisällytetty muutettuun ehdotukseen KOM(1999)330 lopullinen, joka annettiin 12. heinäkuuta 1999. Näistä tarkistuksista 17 ja kuusi Euroopan parlamentin lisätarkistusta on sisällytetty yhteiseen kantaan joko kokonaan, osittain tai periaatteessa. Komissio hyväksyi kaikki tarkistukset, joiden tavoitteena on jätteenpolttoa koskevan komission direktiiviehdotuksen yhdistäminen vaarallisten jätteiden polttamisesta annetun direktiivin 94/67/EY kanssa. Neuvosto jatkoi parlamentin ja komission linjalla ja hyväksyi vaarallisiin ja vaarattomiin jätteisiin sovellettavien vaatimusten yhdenmukaistamisen, jonka seurauksena direktiivin 94/67/EY vaatimukset tiukentuvat. Komissio katsoo, että yhteinen kanta ei muuta ehdotuksen teknisiä peruslähtökohtia eikä tavoitteita ja että se selventää ja lujittaa joitain sen näkökohtia. 3.2. Yksityiskohtaiset huomautukset 3.2.1. Komission muutettuun ehdotukseensa hyväksymät ja yhteiseen kantaan kokonaan tai osittain sisällytetyt parlamentin tarkistukset Yhdistämistä koskevat tarkistukset Tarkistuksen 7 periaate hyväksyttiin johdanto-osan 20 kappaleessa, jossa tuodaan esille ehdotuksen ja direktiivin 94/67/EY yhdistäminen. Tarkistus 9 sisältää kolme osatekijää, joista ensimmäinen on sisällytetty 2 artiklan 2 kohdan a alakohtaan. Ainoastaan direktiivin 94/67/EY soveltamisalaan kuuluvia jätteitä käsittelevien laitosten sulkeminen direktiivin soveltamisalan ulkopuolelle on poistettu. Tarkistuksissa 15 ja 18 lisätään vaarallisia jätteitä koskevia erityisvaatimuksia. Teksti on muotoiltu uudelleen uuden 4 ja 5 artiklan selventämiseksi. Tarkistuksessa 19 muutetaan toimintaolosuhteita koskevaa 6 artiklaa. Ehdotettu joitakin klooria sisältäviä vaarallisia jätteitä koskeva korkeampi lämpötila on välttämätön orgaanisten epäpuhtauksien hävittämiseksi. Tarkistus 50 on välttämätön yhdistämisen kannalta. Sillä kumotaan 18 artiklassa direktiivi 94/67/EY sen jälkeen, kun ehdotettua uutta direktiiviä aletaan soveltaa olemassa oleviin laitoksiin. Tarkistus 56 koskee 7 artiklan 5 ja 6 kohdan poistamista. Nämä kaksi kohtaa olivat välttämättömiä ainoastaan silloin, kun vaarallisten ja vaarattomien jätteiden polttamista säänneltiin kahdella eri säädöksellä. Ehdotettua uutta kohtaa, jossa säädökseen liitetään direktiivissä 94/67/EY vahvistettu rinnakkaispolttolaitosten 40 prosentin kynnysarvo, ei sisällytetty muutettuun ehdotukseen, mutta se sisältyy yhteiseen kantaan. Tämä 40 prosentin kynnysarvo on osa direktiivissä 94/67/EY rinnakkaispolton osalta sovellettua lähestymistapaa. Tarkistus ei ole perusteltu jätteenpolttoa koskevassa ehdotuksessa sovellettavan lähestymistavan kannalta, koska jätteenpoltto- ja rinnakkaispolttolaitosten on periaatteessa noudatettava samaa vaatimustasoa. Neuvosto ja komissio ovat periaatteessa hyväksyneet standardointia käsittelevän tarkistuksen 60. Yhteisen kannan 11 artiklan 8 kohdassa käytetään direktiivin 94/67/EY tarkkaa sanamuotoa ja rajoitetaan soveltaminen ainoastaan vaarallisiin jätteisiin. Muut tarkistukset Tarkistuksessa 1 kiinnitetään huomio jätehierarkiaan ja se on otettu huomioon johdanto-osan 8 kappaleessa. Tarkistuksessa 4 lisätään uusi johdanto-osan kappale, jossa korostetaan sitä, että terveyden suojelu on asetettava taloudellisten näkökohtien edelle. Tämä näkökanta on osittain otettu huomioon yhteisen kannan johdanto-osan 5 kappaleessa. Tarkistuksessa 10 laajennetaan rinnakkaispolttolaitosten määritelmää. Alkuperäinen määritelmä voitiin tulkita niin, että määritelmä kattaa ainoastaan jätteiden hyödyntämistoimet. Komission muutetussa ehdotuksessa hyväksyttiin tämä määritelmä täysin, kun taas yhteisen kannan 3 artiklan 5 kohdassa on sovellettu erilaista lähestymistapaa, jota voidaan pitää kompromissina. Yhteisessä kannassa on muutettu rinnakkaispolttolaitoksen määritelmää lisäämällä siihen jätteiden lämpökäsittely niiden hävittämiseksi. Tarkistuksessa 19 muutetaan toimintaedellytyksiä koskevaa 6 artiklaa. Siinä lisätään hehkutushäviötä kuvaava luku vaihtoehdoksi kuonassa ja pohjatuhkassa olevan orgaanisen hiilen kokonaismäärälle. Neuvosto ja komissio hyväksyvät tämän vaihtoehdon, mutta niiden mielestä viiden prosentin hehkutushäviö vastaa 3 prosentin orgaanisen hiilen kokonaismäärää paremmin kuin Euroopan parlamentin ehdottama 6 prosenttia ja sen vuoksi ne muuttivat lukua. Tarkistuksessa 24 on neljä osaa. Ensimmäisessä osassa, joka on hyväksytty osittain, muutetaan 11 artiklan 1 kohdan lukuja sen selventämiseksi, että 11 artiklan 17 kohdan sisältämä velvollisuus ilmoittaa toimivaltaisille viranomaisille päästöjen raja-arvojen ylittämisestä koskee myös vesistöön joutuvia päästöjä. Tarkistuksessa 28 tuetaan komission aikomusta sisällyttää direktiivin 11 artiklan 10 kohtaan jätteenpolttolaitosten lisäksi rinnakkaispolttolaitokset. Kohta on muotoiltu uudelleen selkeyden vuoksi. Tarkistuksessa 33 korjataan oikeinkirjoitusvirhe 16 artiklassa. Tarkistuksessa 35 selvennetään liitteessä II olevaa Cjätteen määritelmää. Tarkistuksen 37 ensimmäisessä osassa lisätään pienet polttolaitokset (< 50 MWth) liitteessä II olevan 2 kohdan taulukoihin, joissa vahvistetaan polttolaitosten Cprosessi - arvot. Tästä syystä sana "suuret" on poistettu liitteessä II olevan 2 kohdan otsikosta. Komissiosta poiketen neuvosto hyväksyi tämän laajennuksen ainoastaan hiukkasten mutta ei NOx:n ja SO2:n osalta. Tarkistuksen 56 ensimmäisessä osassa muutetaan 7 artiklan 2 ja 3 kohdan keskinäistä järjestystä ja parannetaan myös muotoilua. Näiden kohtien selventämiseksi edelleen muutettuun ehdotukseen ja yhteiseen kantaan on lisätty ilmaisu "mukaisesti vahvistetut" ennen ilmaisua "siinä annetut". Tarkistuksessa 59 parannetaan 9 artiklan sanamuotoa ja se on otettu kokonaan huomioon yhteisessä kannassa. 3.2.2. Komission muutettuun ehdotukseensa hyväksymät parlamentin tarkistukset, joita ei ole sisällytetty yhteiseen kantaan Tarkistuksen 24 viimeinen osa on osa säädösten yhdistämistä, koska siinä siirretään uuteen säädökseen osa direktiiviä 94/67/EY samaa sanamuotoa käyttäen. Tarkistuksessa lisätään 11 artiklan 2 kohdan c alakohtaan vaatimus, että määräaikaismittaukset on suoritettava epäsuotuisimmissa olosuhteissa. Koska raskasmetalleja ja dioksiineja mitataan ainoastaan kahdesti vuodessa, toimivaltaisten viranomaisten on huolehdittava, että määräaikaismittauksia suoritetaan ainoastaan silloin, kun toimintaolosuhteet ja jätteiden määrä kuvaavat kaikkia mahdollisia tilanteita. Tämän selventämiseksi komissio on muotoillut uudelleen tarkistuksen sanamuodon muutetussa ehdotuksessaan. Tarkistuksessa 64 esitetään C-arvot HCl:lle, HF:lle, TOC:lle ja NH3:lle. Komissio hyväksyi periaatteessa tämän tarkistuksen HCl:n ja HF:n osalta muutetussa ehdotuksessaan (liite II). Tämän seurauksena näille epäpuhtauksille ei enää tarvitse määritellä kokonaispäästöjen raja-arvoja sekoitussäännön mukaisesti. 3.2.3. Neuvoston muutettuun ehdotukseen tekemät muutokset Johdanto-osan kappaleet Joidenkin johdanto-osan kappaleiden järjestystä on muutettu vastaavien artiklojen järjestyksen mukaisesti ja uusia johdanto-osan kappaleita on lisätty säädöksen uusien vaatimusten huomioon ottamiseksi. Parlamentin tarkistus 16, jonka tarkoituksena on varmistaa ympäristön laatua koskevien määräysten noudattaminen, on otettu huomioon yhteisessä kannassa johdanto-osan 13 kappaleessa. Tässä johdanto-osan kappaleessa korostetaan, että direktiivin 96/61/EY noudattaminen voi edellyttää tässä direktiivissä säädettyjä päästörajoja tiukempia päästörajoja. 1 artikla (Tavoitteet) Direktiivin 1 artiklan sanamuotoa on muokattu hieman ehdotuksen tavoitteiden selventämiseksi. Siihen on myös lisätty lause, jossa todetaan, että direktiivin tavoitteet saavutetaan "myös noudattamalla direktiivin 75/442/ETY vaatimuksia". 2 artikla (Soveltamisala) Muutetussa ehdotuksessa lueteltujen jätelajien lisäksi yhteisessä kannassa jätetään direktiivin soveltamisalan ulkopuolelle korkkijäte ja elintarviketeollisuuden kasviperäinen jäte. Korkkijätteen lisääminen noudattaa täysin aikomusta jättää soveltamisalan ulkopuolelle ominaisuuksiltaan fossiilisia polttoaineita vastaavat jätteet, joita voidaan pitää CO2-neutraaleina kuten metsäteollisuuden kasviperäiset jätteet ja puujätteet. Elintarviketeollisuuden kasviperäisten jätteiden jättäminen soveltamisalan ulkopuolelle on eri asia. Yhtäältä tällaisten jätteiden ominaisuudet ovat samat kuin muiden kasviperäisten jätteiden, mutta toisaalta jäte on erittäin usein märkää eikä sillä ole energia-arvoa. Sen vuoksi komissio jättäisi mieluummin soveltamisalan ulkopuolelle ainoastaan jätteet, joilla on niin paljon energia-arvoa, että lämmön hyödyntäminen on mahdollista. 3 artikla (Määritelmät) Määritelmiin tehdyistä muutoksista useimmilla pyritään parantamaan sanamuotoa tai selventämään käsitteitä. Tärkeimmät muutokset koskevat seuraavia seikkoja: - Vaarallisen jätteen määritelmä: Tiettyihin vaarallisiin jätteisiin ei sovelleta ehdotetun direktiivin vaarallisia jätteitä koskevia erityisvaatimuksia. Tämä säännös noudattaa direktiivissä 94/67/EY olevaa vaarallisen jätteen määritelmää. Selkeyden ja täytäntöönpanokelpoisuuden vuoksi komissio säilyttäisi mieluummin sen vaarallisen jätteen määritelmän, jota ehdotetaan muutetussa ehdotuksessa. - Sekalaisen yhdyskuntajätteen määritelmä: 7 artiklan 4 kohdassa vahvistetaan yhdyskuntajätteen rinnakkaispoltolle erityisvaatimus. Tämän vaatimuksen vaikutuksen vuoksi oli välttämätöntä määritellä soveltamisala lisäämällä yhdyskuntajätteen määritelmä. - Nimelliskapasiteetin määritelmä: Liitteessä V erotetaan toisistaan polttolaitokset, joiden nimelliskapasiteetti on alle 6 tonnia tunnissa ja yli 6 tonnia tunnissa. Tämän vuoksi typpioksideihin on sovellettava erilaisia päästöjen raja-arvoja. Uudessa määritelmässä selvennetään näiden arvojen laskentatapaa. 4 artikla (Luvan hakeminen ja myöntäminen) Tämän artiklan muutoksella pyritään pääasiassa esittämään velvollisuudet paremmin jäsennellyssä muodossa. Komissio haluaisi joko poistaa 4 kohdan a alakohdasta sanat "mahdollisuuksien mukaan" tai selventää tämän muotoilun tarkoitusta, koska se voidaan ymmärtää myös siten, että Euroopan jäteluettelon käyttäminen ei ole pakollista. 5 artikla (Jätteen toimittaminen ja vastaanotto) Muutettuun ehdotukseen ei ole tehty merkittäviä muutoksia. 6 artikla (Toimintaa koskevat vaatimukset) Muutetun ehdotuksen 6 artiklan säännöksiä on lujitettu seuraavalla tavalla: - 2 kohtaan on lisätty lause, jonka mukaan vaarallisia jätteitä käyttävissä rinnakkaispolttolaitoksissa lämpötila on nostettava 850 °C:sta 1 100 °C:een. - Uuden 7 kohdan mukaan tartuntavaarallinen kliininen jäte on sijoitettava suoraan uuniin suoran käsittelyn estämiseksi. - 8 kohdassa edellytetään, että laitosta hoitaa sellainen luonnollinen henkilö, joka on pätevä hoitamaan sitä. Lisäksi 4 kohtaan on lisätty nykyisiä kuorimoiden kattiloita koskeva lauseke. Tämä lisäys on perusteltu, minkä vuoksi komissio kannattaa sitä. 7 artikla (Ilmaan joutuvien päästöjen raja-arvot) Lukuun ottamatta "40 prosentin säännön" lisäämistä, mikä noudattaa Euroopan parlamentin tarkistusta 56, tämän artiklan sisältöä ei ole muutettu. Säännöstä, jonka mukaan liitettä V on sovellettava, jos jätteiden rinnakkaispolttolaitoksessa yli 40 prosenttia tuloksena olevasta lämmön luovutuksesta on peräisin vaarallisesta jätteestä, on tarkasteltava ottaen huomioon vaarallisen jätteen määritelmä ja liitteessä II käytetty yleinen lähestymistapa rinnakkaispolttoon. Koska yhteisessä kannassa ei enää tehdä eroa vaarallisen ja vaarattoman jätteen välillä ja koska rinnakkaispolttoa koskevat vaatimukset ovat yhtä tiukkoja kuin polttolaitoksia koskevat vaatimukset, erityinen vaarallisia jätteitä koskeva raja-arvo ei ole perusteltu. Sen vuoksi komissio säilyttäisi mieluummin muutetussa ehdotuksessa ehdotetun lähestymistavan eli määrittelisi vaarallisen jätteen 3 artiklassa ilman poikkeuksia ja poistaisi "40 prosentin säännön". 8 artikla (Poistokaasujen puhdistuksesta syntyvät jätevesipäästöt) Direktiivin 8 artiklan rakennetta ei ole muutettu, mutta kaksi tärkeää selvennystä on lisätty. On selvennetty, että 8 artikla koskee ainoastaan poistokaasujen puhdistuksesta syntyvää jätevettä. Komission tarkoituksena on ollut estää savukaasujen sisältämien epäpuhtauksien siirtyminen jäteveteen. Muilla jätteenpoltto- ja rinnakkaispolttolaitoksissa syntyvillä jätevesivirroilla ei ole merkitystä jätteenpolttoa koskevan ehdotuksen kannalta. Yksi tärkeimmistä huolenaiheista on aina ollut jäteveden mahdollinen laimentaminen liitteessä IV vahvistettujen päästöjen raja-arvojen noudattamiseksi. Sen vuoksi neuvosto on komission tukemana muotoillut uudelleen 5 kohdan ja lisännyt yhden lauseen 4 kohtaan estääkseen ehdotetun direktiivin väärinkäytön. Nämä muutokset vastaavat Euroopan parlamentin tarkistusta 57. Näiden selvennysten lisäksi neuvosto on lisännyt pH-arvon valvontaparametreihin, jotka on vahvistettava luvassa. Tämä lisäys on yhdenmukainen Euroopan parlamentin tekemän tarkistuksen 58 yhden osan kanssa. 9 artikla (Palamisjätteet) Tämän artiklan sanamuotoa on muutettu vähän ja poltto- ja rinnakkaispolttolaitoksissa syntyvien palamisjätteiden ehkäisemistä koskeva vaatimus on poistettu. Tämä on perusteltua, koska polttoprosessin tarkoituksena on tiivistää jätteen sisältämät epäpuhtaudet palamisjätteisiin. 10 artikla (Valvonta ja seuranta) Yhteisymmärryksessä komission kanssa on lisätty vaatimus, että automaattiset mittauslaitteistot on kalibroitava kolmen vuoden välein. 11 artikla (Mittausvaatimukset) Komission muutettuun ehdotukseen tehty merkittävin muutos on 7 kohtaan lisätty poikkeuslauseke, joka koskee määräaikaismittauksia. Tämän poikkeuslausekkeen ansiosta toimivaltainen viranomainen voi myöntämässään luvassa sallia, että raskasmetallien, dioksiinien ja furaanien määräaikaismittausten aikaväliä harvennetaan, mutta vain rajoitetuin ja tiukoin edellytyksin. Vuoden 2005 jälkeen tällainen poikkeus on mahdollinen ainoastaan, jos jätteiden poltosta tai rinnakkaispoltosta syntyvät päästöt ovat alle 50 prosenttia ehdotuksessa määritetyistä päästöjen raja-arvoista ja jos käytettävissä on 17 artiklassa säädettyä menettelyä noudattaen laadittuja arviointiperusteita. Komissio ei vastusta tätä uutta kohtaa, koska sen avulla on mahdollista vähentää mittausten lukumäärää ja kustannuksia. Koska komissio valvoo poikkeusten myöntämisperusteiden laatimista, säännöksen väärinkäytön ei pitäisi olla mahdollista. Artiklan 2 kohdan a alakohtaan tehty lisäys "edellyttäen, että vahvistetaan päästöjen raja-arvot" on tarpeeton, koska NOx:n osalta on vahvistettu päästöjen raja-arvot kaikille prosesseille. Komission mielestä 10 kohtaan lisätty liitteessä V olevan CO-päästöjen raja-arvon noudattamiselle asetettu 97 prosentin vaatimustenmukaisuustaso on perusteltu. Artiklan 16 kohdassa ja liitteessä IV annetaan mahdollisuus valita suspendoidun kiintoaineksen osalta toinen kahdesta päästöjen raja-arvosta ja toinen kahdesta vastaavasta vaatimustenmukaisuustasosta. Tämä yhdenmukaistaa käytäntöä yhdyskuntajätevesidirektiivissä sovelletun lähestymistavan ja raja-arvojen kanssa, ja komissio hyväksyy muutoksen. 12 artikla (Tiedonsaanti ja kansalaisten osallistuminen) Tiedonsaantia koskevia vaatimuksia on vahvistettu Euroopan parlamentin tekemän tarkistuksen 30 mukaisesti vaatimalla yli kolme tonnia tunnissa polttavia laitoksia hoitavia toiminnanharjoittajia esittämään vuosikertomuksen, joka koskee laitoksen toimintaa ja seurantaa. 13 artikla (Poikkeukselliset käyttöolosuhteet) Neuvosto on selventänyt, että 3 kohdassa toiminnan jatkamiselle häiriötilanteissa asetettua 60 tunnin kestoa sovelletaan koko laitoksen niihin linjoihin, jotka on yhdistetty samaan savukaasujen puhdistuslaitteeseen. 14 artikla (Uudelleentarkastelu) Lupaehtojen uudelleentarkastelua koskeva lauseke on siirretty 4 artiklaan ja neuvosto on sen sijaan luonut uuden tulevan direktiivin uudelleentarkastelua koskevan lausekkeen. Tämän lausekkeen mukaan komissio antaa neuvostolle ja Euroopan parlamentille ennen vuoden 2008 loppua kertomuksen, joka perustuu kokemuksiin direktiivin täytäntöönpanosta sekä päästöjenrajoitustekniikoiden alalla saavutettuun edistymiseen. 15 artikla (Kertomukset) Tämän artiklan sanamuotoon on tehty pieniä muutoksia. 16 artikla (Direktiivin mukauttaminen tulevaisuudessa) Neuvosto ei hyväksynyt komission ehdotusta, jonka mukaan kaikkia päästöjen raja-arvoja voidaan muuttaa komiteamenettelyllä. Komissio ymmärtää neuvoston kannan. Komissio haluaisi kuitenkin pystyä muuttamaan liitteessä II olevaa 3 kohtaa komiteamenettelyllä. Tämä liite käsittelee hyvin yleisluonteisesti muita rinnakkaispolttolaitoksia kuin sementtiuuneja tai polttolaitoksia, ja komiteamenettelyn avulla komissio pystyisi reagoimaan välittömästi, jos uusia rinnakkaispolttoon käytettäviä teollisuusaloja tulee ajankohtaisiksi. 17 artikla (Sääntelykomitea) Tätä artiklaa on muutettu menettelystä komissiolle siirrettyä täytäntöönpanovaltaa käytettäessä tehdyn neuvoston päätöksen mukaisesti. 18 artikla (Kumoaminen) ja 19 artikla (Seuraamukset) Näiden artiklojen sanamuotoon on tehty pieniä muutoksia. 20 artikla (Siirtymäsäännökset) Neuvosto on selventänyt 3 kohdassa, että tuotantolaitoksia, jotka ovat toiminnassa, joilla on yhteisön nykyisen lainsäädännön mukainen lupa ja jotka aloittavat jätteiden rinnakkaispolton viimeistään neljän vuoden kuluttua direktiivin voimaantulosta, on pidettävä käytössä olevina rinnakkaispolttolaitoksina. Määräaikaa on lyhennetty yhdellä vuodella verrattuna komission muutettuun ehdotukseen, minkä komissio voi hyväksyä. 21 artikla (Voimaansaattaminen), 22 artikla (Voimaantulo) ja 23 artikla (Osoitus) Ainoastaan 21 artiklan otsikko on muutettu. Liite I Ei muutoksia. Liite II (Ilmaan joutuvien päästöjen raja-arvojen määrittäminen jätteiden rinnakkaispoltolle) Neuvosto on muuttanut useita tämän liitteen osia selventääkseen sen tarkoitusta. Pääkohdiltaan komission ehdottama lähestymistapa säilyy samana. Neuvosto on hyväksynyt samat standardit vaarallisille ja vaarattomille jätteille vuoden 2007 jälkeen. Joitakin poikkeuksia on kuitenkin lisätty tiettyjen olemassa olevien laitosten osalta ottaen huomioon joidenkin prosessien erityisongelmat. Märkämenetelmäsementtiuuneja koskeva poikkeus on Euroopan parlamentin tarkistuksen 43 mukainen. Komissio kannattaa tätä lähestymistapaa varsinkin sen vuoksi, että poikkeukset ovat mahdollisia ainoastaan tammikuuhun 2008 saakka, mikä tarkoittaa vain kahden vuoden lisäystä verrattuna muihin nykyisiin laitoksiin. Liite III (Mittaustekniikat) Tämän liitteen sanamuotoon on tehty pieniä muutoksia. Liite IV (Poistokaasujen puhdistuksesta syntyvään jäteveteen sovellettavat päästöjen raja-arvot) Neuvosto on muuttanut raskasmetallien yhteenlasketut parametrit yksittäisiksi päästöjen raja-arvoiksi kaikille merkityksellisille raskasmetalleille. Dioksiinien ja furaanien osalta päästöjen raja-arvoja tiukennettiin ja suspendoidun kiintoaineksen osalta päästöjen raja-arvoa laskettiin komission ehdotukseen verrattuna. Komissio kannattaa näitä muutoksia samoin kuin ehdotettua suspendoitua kiintoainesta koskevaa poikkeusta. Suspendoitua kiintoainesta koskeva uusi päästöjen raja-arvo on perusteltu, koska se noudattaa yhdyskuntajätevesidirektiivissä sovellettua lähestymistapaa. Liite V (Ilmaan joutuvien päästöjen raja-arvot) Liitteeseen V ei ole tehty periaatteellisia muutoksia. Siihen on kuitenkin lisätty joitakin epäpuhtauksia koskevia poikkeuksia olemassa oleville laitoksille ja nostettu pienten polttolaitosten kapasiteetti NOx-parametrien osalta kolmesta tonnista kuuteen tonniin tunnissa, minkä seurauksena tämän raja-arvon alittavien laitosten on noudatettava entistä löysempää päästöjen raja-arvoa. Komissio voi hyväksyä nämä pienet muutokset, jotka ovat teknisesti perusteltuja. Liite VI (Kaava, jolla lasketaan päästöpitoisuus happipitoisuuden prosenttiosuuden ollessa standardin mukainen) Tämä uusi liite on lisätty sen selventämiseksi, kuinka 11 artiklan 8 kohdan mukaisesti lasketaan päästöpitoisuus happipitoisuuden prosenttiosuuden ollessa standardin mukainen. 4. Päätelmä Neuvoston tekemät muutokset selventävät ja lujittavat yleisesti ottaen direktiiviehdotuksen tekstiä. Näin ollen komissio tukee yhteistä kantaa.